*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.   .§)

**Attālināto mācību organizēšanas un īstenošanas kārtība**

*Izdoti saskaņā ar Izglītības likuma* 14.panta 45.punktu

1. Noteikumi nosaka kārtību, kādā organizē un īsteno attālinātās mācības.
2. Ārpus formālās izglītības attālinātās mācības organizē un īsteno atbilstoši attiecīgās izglītības programmas īstenotāja noteiktajai kārtībai.
3. Pirmsskolas izglītības pakāpē attālinātās mācības neorganizē.
4. Formālajā izglītībā attālinātās mācības organizē un īsteno atbilstoši šo noteikumu nosacījumiem, ievērojot, ka:
	1. attālinātas mācības neorganizē:
		1. 1.klases izglītojamajiem;
		2. speciālās pamatizglītības programmās izglītojamajiem ar garīgās attīstības traucējumiem un speciālās pamatizglītības programmās izglītojamajiem ar smagiem garīgās attīstības traucējumiem vai vairākiem smagiem attīstības traucējumiem;
		3. izglītības programmās, kas tiek īstenotas ieslodzījuma vietās un sociālās korekcijas izglītības iestādēs;
	2. pamatizglītības un vidējās izglītības pakāpē, kuru izglītības programmu apguvi apliecina valsts atzīts izglītības vai profesionālās kvalifikācijas dokuments, kā arī izglītības un profesionālās kvalifikācijas dokuments, attālinātās mācības kā obligātu izglītības programmas klātienes formā sastāvdaļu:
		1. 2. līdz 3. klasei īsteno līdz pieciem procentiem no plānotā mācību stundu skaita mācību priekšmetos mācību gadā;
		2. 4. līdz 6. klasei īsteno līdz 10 procentiem no plānotā mācību stundu skaita mācību priekšmetos mācību gadā;
		3. 7. līdz 9.klasei īsteno līdz 15 procentiem no plānotā mācību stundu skaita mācību priekšmetos mācību gadā;
		4. 10. līdz 12. klasei īsteno līdz 20 procentiem no plānotā mācību stundu skaita mācību priekšmetos (kursos) mācību gadā;
		5. profesionālās pamatizglītības programmās īsteno līdz pieciem procentiem no plānotā kopīgo stundu skaita programmā gadā, ieskaitot moduļu praktisko daļu, prakses moduli vai kvalifikācijas praksi;
		6. profesionālās ievirzes izglītības programmās attālinātas mācības īsteno līdz pieciem procentiem no plānotā kopīgo stundu skaita programmā;
		7. profesionālās vidējās izglītības programmās un arodizglītības programmās īsteno līdz 20 procentiem no plānotā kopīgo stundu skaita programmā, ieskaitot moduļu praktisko daļu, prakses moduli vai kvalifikācijas praksi;
		8. profesionālās tālākizglītības programmās īsteno līdz 20 procentiem no plānotā kopīgo stundu skaita programmā, ieskaitot moduļu praktisko daļu, prakses moduli vai kvalifikācijas praksi;
		9. profesionālās pilnveides izglītības programmās attālinātas mācības īsteno līdz 30 procentiem no plānotā kopīgo stundu skaita programmā;
	3. augstākās izglītības pakāpē pilna laika studijās attālinātās mācības īsteno līdz 50 procentiem no attiecīgās studiju programmas īstenošanai noteiktā kontaktstundu apjoma, kas norādīts izglītības iestādes apstiprinātajā attiecīgās studiju programmas studiju plānā.
5. Attālinātās mācības tiek īstenotas kā efektīva, kvalitatīva, pilnvērtīga un iekļaujoša klātienes mācību procesa daļa, lai nodrošinātu iespēju izglītojamam apgūt plānotos sasniedzamos rezultātus, attīstot izglītojamo pašvadītas mācīšanās, digitālās pratības, kritiskās domāšanas, problēmrisināšanas un sadarbības caurviju prasmes, kā arī nodrošinātu izglītojamam diferencētu, personalizētu un starpdisciplināru mācību procesu. Atkarībā no attālināto mācību īstenošanas mērķa, uzdevuma un iespējām, izmanto:
	1. dažādas mācību organizācijas formas, tai skaitā individuālu un grupu darbu, konsultācijas, projekta darbu;
	2. dažādas norises vietas, tai skaitā skolas bibliotēku, laboratorijas, pētniecības iestādes, muzejus, dabu, mājas;
	3. dažādus mācību līdzekļus, tai skaitā tehnoloģiju risinājumus.
6. Lai organizētu attālinātās mācības šo noteikumu 4.2. apakšpunktā minētajās izglītības pakāpēs, izglītības iestāde:
	1. mācību darba organizācijas plānā (stundu (nodarbību) sarakstā) norāda attālināto mācību ietvaros plānotās stundas (nodarbības);
	2. ja attālinātās mācības plānots īstenot ar informācijas tehnoloģiju starpniecību, nodrošina tiešsaistes mācīšanās tehnisko vidi, kas atbalsta sinhronu un asinhronu attālināto mācīšanos, kā arī digitālu mācību materiālu pieejamību izglītojamajiem, ievērojot, ka:
		1. sinhronas attālinātas mācīšanās risinājumiem jānodrošina nepieciešamā tehnika video un audio translācijai un ierakstam, kā arī programmatūra sinhronai tiešsaistes video un audio komunikācijai ar ekrāna pārraides atbalstu;
		2. asinhronas attālinātas mācīšanās risinājumiem jānodrošina vide digitālu mācību materiālu izvietošanai, izglītojamo patstāvīgo darbu izstrādei un iesniegšanai, izglītojamo savstarpējai komunikācijai un komunikācijai ar pedagogu;
	3. iekšējos normatīvajos aktos nosaka attālināto mācību organizēšanas kārtību, cita starpā iekļaujot:
		1. kārtību, kādā izglītības iestāde apzina, vai izglītojamajiem ir pieejami tehniskie līdzekļi attālināto mācību procesa nodrošināšanai, kā arī minēto tehnisko līdzekļu nodrošināšanas kārtību, ja izglītojamajiem tie nav pieejami;
		2. kārtību, kādā tiek uzskaitīta izglītojamo dalība attālinātajās mācībās un uzdoto uzdevumu izpilde;
		3. rīcību gadījumos, ja izglītojamā dalība attālinātajās mācībās nav iespējama vai ir traucēta tehnisku iemeslu dēļ;
		4. kārtību, kādā nodrošina drošības prasību ievērošanu attālināto mācību laikā un saziņas kārtību ar izglītojamā likumiskajiem pārstāvjiem drošības vai veselības apdraudējuma gadījumā;
		5. kārtību, kādā izglītojamie attālināto mācību ietvaros izmanto izglītības iestādes resursus un infrastruktūru (telpas, bibliotēku u.c.).
7. Šo noteikumu 4.2.1.-4.2.7. apakšpunktā minētajās izglītības programmās mācību gada ietvaros un šo noteikumu 4.2.8. un 4.2.9. apakšpunktā minēto izglītības programmu ietvaros attālinātas mācības īsteno:
	1. vismaz divos mācību priekšmetos (kursos, moduļos);
	2. līdz 30 procentiem no mācību priekšmetā (kursā, modulī) noteiktā apjoma.
8. Šo noteikumu 4.punkts piemērojams ar 2021. gada 1. septembri.

1. Šo noteikumu 6.3.apakšpunktā minētos jautājumus izglītības iestāde iekšējos normatīvajos aktos nosaka ne vēlāk kā līdz 2021. gada 16. augustam.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretārs  J.Volberts